CELEX: 32020R2208
Language: fi
Date: 2020-12-22 00:00:00
Title: Komission täytäntöönpanoasetus (EU) 2020/2208, annettu 22 päivänä joulukuuta 2020, Yhdistyneen kuningaskunnan yksilöimisestä kolmanneksi maaksi, josta heinien ja olkien lähetysten tuonti unioniin on sallittua (ETA:n kannalta merkityksellinen teksti)

28.12.2020   
               
               
                  FI
               
               
                  Euroopan unionin virallinen lehti
               
               
                  L 438/21
               
            
         KOMISSION TÄYTÄNTÖÖNPANOASETUS (EU) 2020/2208,
         annettu 22 päivänä joulukuuta 2020,
         Yhdistyneen kuningaskunnan yksilöimisestä kolmanneksi maaksi, josta heinien ja olkien lähetysten tuonti unioniin on sallittua
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 128 artiklan 1 kohdan,
         sekä katsoo seuraavaa:
         
                     (1)
                  
                  
                     Tietyt kasvituotteet, kuten heinät ja oljet, aiheuttavat riskin infektio- tai tartuntatautien leviämisestä eläimiin.
                  
               
                     (2)
                  
                  
                     Asetuksen (EU) 2017/625 128 artiklan 2 kohdassa säädetään, mitä tällaisten riskien vähentämiseksi tarvittavien toimenpiteiden on sisällettävä.
                  
               
                     (3)
                  
                  
                     Komission asetuksen (EY) N:o 136/2004 (2) 9 artiklassa edellytetään, että kyseisen asetuksen liitteessä IV luetelluille kasviperäisille tuotteille, oljet ja heinät mukaan luettuina, tehdään eläinlääkinnälliset tarkastukset. Kyseisen asetuksen liitteessä V luetellaan maat, joista jäsenvaltiot saavat tuoda heiniä ja olkia, ja täsmennetään tällaisen tuonnin edellytykset.
                  
               
                     (4)
                  
                  
                     Heinien ja olkien CN-koodit vahvistetaan komission täytäntöönpanoasetuksen (EU) 2019/2007 (3) liitteessä I olevassa 12 ryhmässä.
                  
               
                     (5)
                  
                  
                     Vaikka asetus (EY) N:o 136/2004 kumottiin komission täytäntöönpanoasetuksella (EU) 2019/2130 (4), siinä säädettiin samalla, että asetuksen (EY) N:o 136/2004 9 artiklaa ja liitteitä IV ja V sovelletaan 21 päivään huhtikuuta 2021.
                  
               
                     (6)
                  
                  
                     Täytäntöönpanoasetusta (EU) 2019/2130 sovelletaan unioniin tuleviin heiniin ja olkiin. Kyseisessä täytäntöönpanoasetuksessa vahvistetaan yksityiskohtaiset säännöt, jotka koskevat heinille ja oljille rajatarkastusasemilla tehtäviä asiakirjatarkastuksia, tunnistustarkastuksia ja fyysisiä tarkastuksia.
                  
               
                     (7)
                  
                  
                     Koska Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyssä sopimuksessa, jäljempänä ’erosopimus’, määrätty siirtymäkausi päättyy 31 päivänä joulukuuta 2020, Yhdistynyt kuningaskunta on pyytänyt saada jatkaa heinien ja olkien vientiä unioniin.
                  
               
                     (8)
                  
                  
                     Heinät ja oljet ovat hyödykkeitä, jotka voivat aiheuttaa riskejä eläinten terveydelle. Yhdistyneen kuningaskunnan nykyinen eläinten terveystilanne ei kuitenkaan ole ongelmallinen heinien ja olkien unioniin viennin kannalta. Sen vuoksi on aiheellista tehdä Yhdistyneestä kuningaskunnasta peräisin oleville heinille ja oljille asiakirjatarkastukset, tunnistustarkastukset ja fyysiset tarkastukset sillä rajatarkastusasemalla, joka on niiden ensimmäinen saapumispaikka unionissa.
                  
               
                     (9)
                  
                  
                     Yhdistynyt kuningaskunta on antanut tarvittavat takeet, jotka olisivat täyttäneet asetuksen (EY) N:o 136/2004 mukaiset edellytykset, joiden täyttyessä kolmas maa voidaan sisällyttää kyseisen asetuksen liitteessä V olevaan luetteloon sekä niiden kolmansien maiden luetteloon, joista jäsenvaltiot saavat tuoda heiniä ja olkia. Kun otetaan huomioon eläinten terveydelle mahdollisesti aiheutuva riski ja Yhdistyneen kuningaskunnan antamat takeet, kyseinen kolmas maa olisi yksilöitävä kolmanneksi maaksi, josta jäsenvaltiot saavat tuoda heiniä ja olkia, sanotun kuitenkaan rajoittamatta unionin oikeuden soveltamista Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta erosopimuksen Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti.
                  
               
                     (10)
                  
                  
                     Neuvoston direktiivi 97/78/EY (5), joka muodosti asetuksen (EY) N:o 136/2004 oikeusperustan, kumottiin asetuksen (EU) 2017/625 146 artiklan 1 kohdalla, eikä sitä sen vuoksi voitu käyttää oikeusperustana Yhdistyneen kuningaskunnan sisällyttämiseksi asetuksen (EY) N:o 136/2004 liitteeseen V.
                  
               
                     (11)
                  
                  
                     Koska asetuksen (EY) N:o 136/2004 liitteessä V olevaa luetteloa kolmansista maista, joista jäsenvaltiot voivat tuoda heiniä ja olkia, sovelletaan edelleen 21 päivään huhtikuuta 2021 asti, komissio ei ole vielä antanut asetuksen (EU) 2017/625 126 artiklan 1 kohdan mukaisesti delegoitua säädöstä, jonka mukaan heinien ja olkien tulo unioniin olisi sallittu ainoastaan sellaisista kolmansista maista tai niiden alueilta, jotka mainitaan komission tätä tarkoitusta varten laatimassa luettelossa. Näin ollen Yhdistynyttä kuningaskuntaa ei voida sisällyttää tällaiseen luetteloon asetuksen (EU) 2017/625 127 artiklan 1 kohdan mukaisesti. Sen vuoksi Yhdistynyt kuningaskunta olisi yksilöitävä kolmanneksi maaksi, josta jäsenvaltiot saavat tuoda heiniä ja olkia, jollei täytäntöönpanoasetuksessa (EU) 2019/2130 vahvistetuista virallisen valvonnan kohteena oleville tavaroille suoritettavia toimia koskevista yksityiskohtaisista säännöistä muuta johdu.
                  
               
                     (12)
                  
                  
                     Odotettaessa asetuksen (EY) N:o 136/2004 liitteessä V olevan luettelon korvaamista asetuksen (EU) 2017/625 mukaisesti hyväksytyllä toimenpiteellä on aiheellista sallia Yhdistyneestä kuningaskunnasta tulevien ja sieltä peräisin olevien heinien ja olkien tuonti unioniin. Näin Yhdistyneen kuningaskunnan kanssa voitaisiin edelleen käydä kauppaa, mutta samalla otettaisiin huomioon Yhdistyneen kuningaskunnan nykyinen eläinten terveystilanne.
                  
               
                     (13)
                  
                  
                     Koska erosopimuksessa määrätty siirtymäkausi päättyy 31 päivänä joulukuuta 2020, tätä asetusta olisi sovellettava 1 päivästä tammikuuta 2021.
                  
               
                     (14)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Sallitaan Yhdistyneestä kuningaskunnasta ja sen kruunun alaisuuteen kuuluvilta alueilta tulevien ja peräisin olevien heinien (komission täytäntöönpanoasetuksen (EU) 2019/2007 liitteessä I olevassa 12 ryhmässä tarkoitettu CN-koodi ex 1214 90) ja olkien (täytäntöönpanoasetuksen (EU) 2019/2007 liitteessä I olevassa 12 ryhmässä tarkoitettu CN-koodi ex 1213 00 00) tuonti unioniin.
         
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 95, 7.4.2017, s. 1.
         
            (2)  Komission asetus (EY) N:o 136/2004, annettu 22 päivänä tammikuuta 2004, kolmansista maista tuotavien tuotteiden eläinlääkinnällisistä tarkastusmenettelyistä yhteisön rajatarkastusasemilla (EUVL L 21, 28.1.2004, s. 11).
         
            (3)  Komission täytäntöönpanoasetus (EU) 2019/2007, annettu 18 päivänä marraskuuta 2019, Euroopan parlamentin ja neuvoston asetuksen (EU) 2017/625 soveltamissäännöistä virallisen valvonnan kohteena rajatarkastusasemilla olevien eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden ja niistä johdettujen tuotteiden sekä heinien ja olkien luetteloiden osalta ja päätöksen 2007/275/EY muuttamisesta (EUVL L 312, 3.12.2019, s. 1).
         
            (4)  Komission täytäntöönpanoasetus (EU) 2019/2130, annettu 25 päivänä marraskuuta 2019, virallisen valvonnan kohteena rajatarkastusasemilla oleville eläimille ja tavaroille suoritettavien asiakirjatarkastusten, tunnistustarkastusten ja fyysisten tarkastusten aikana ja niiden jälkeen toteutettavia toimia koskevista yksityiskohtaisista säännöistä (EUVL L 321, 12.12.2019, s. 128).
         
            (5)  Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).